સ્થાપત્યઃ વાવ પૂર્વ-પશ્ચિમ દિશામાં તળાવમાં બાંધવામાં આવેલી છે, જેમાં કૂવો પશ્ચિમ દિશામાં છે, જ્યારે પ્રવેશ પૂર્વ દિશામાં છે. બહારથી જોતાં આ વાવ નીચે ઊતરતાં પગથિયાંની બાજુની દીવાલો જમીન ઉપર જ્યાં આવે છે ત્યાં બન્ને દીવાલો ઉપર પથ્થરનો અડધો મીટર પહોળો સમાંતર પથ્થરો મૂકીને રસ્તો બનાવેલો દેખાય છે, જે પ્રવેશથી કૂવા સુધી જમીન ઉપર દેખાય છે. આ પથ્થરોનો રસ્તો વચ્ચે વચ્ચે પ્લેટફોર્મ અને આડા લાંબા પથ્થરો મૂકીને જોડાયેલો છે. આ પથ્થરોનો રસ્તો કૂવા ઉપર ગોળાકાર થઈને એકબીજા સાથે જોડાઈ જાય છે. વાવના પ્રવેશ આગળ લંબચોરસ પથ્થરોનું પ્લેટફોર્મ કે ઓસરી-ચોક જેવું બનાવેલું છે, જ્યાંથી પગથિયાં ચાલુ થાય છે. પગથિયાંઓમાં વચ્ચે વચ્ચે થાંભલાઓ ઉપર પાંચ પેવેલિયન-મંડપ ટાવર બનાવેલાં છે, જ્યારે વચ્ચે વચ્ચે ટેકારૂપ ફ્રેમવર્ક બનાવવામાં આવેલું છે. કૂવાની ઉપર જમીનના ભાગે બે પથ્થરોના બીમ મૂકવામાં આવેલા છે. મોટો બીમ કૂવાના મધ્ય ભાગમાં છે, જ્યારે અન્ય નાનો દીવાલ પાસે રહેલો છે.